ธปท.จับตาผลกระทบภัยพิบัติในญี่ปุ่น
ธปท. จับตาผลกระทบหลังเกิดภัยพิบัติในญี่ปุ่น เผย ยังไม่พบเงินทุนไหลออก ยอมรับมีผลต่อการส่งออกระยะสั้นบ้าง&nbsp; แต่จะส่งผลดีในระยะยาว
24 มี.ค. 2554

ธปท. จับตาผลกระทบหลังเกิดภัยพิบัติในญี่ปุ่น เผย ยังไม่พบเงินทุนไหลออก ยอมรับมีผลต่อการส่งออกระยะสั้นบ้าง  แต่จะส่งผลดีในระยะยาว 
นางผ่องเพ็ญ เรืองวีรยุทธ ผู้ช่วยผู้ว่าการสายตลาดการเงินธนาคารแห่งประเทศไทย  (ธปท. ) กล่าวว่า เท่าที่ติดตามดู การเคลื่อนย้ายของเงินทุนในช่วงนี้ ยังไม่พบ ว่ามีเงินทุนไหลออกจากประเทศไทย หลังจากเกิดเหตุการณ์ภัยพิบัติในญี่ปุ่น  เพื่อกลับไปฟื้นฟูเศรษฐกิจในญี่ปุ่น ส่วนการเคลื่อนไหวของค่าเงินบาท จากต้นปีถึงปัจจุบัน อ่อนค่าลง 0.43% โดยอ่อนค่าลงค่อนข้างมากในช่วงเดือนมกราคมที่ผ่านมา เนื่องจากมีเงินทุนไหลออก แต่ขณะนี้ค่าเงินบาทเริ่มทรงตัว 
"ตอนนี้บาทเราค่อนข้างอ่อน เมื่อเทียบกับประเทศอื่นๆในภูมิภาค ถือเป็นการชดเชยปีที่แล้วที่เราแข็งค่ากว่า ตอนนี้เงินบาทเคลื่อนไหวทรงตัว ยังอยู่ในระดับปกติที่สามารถแข่งขันได้ เพราะว่า เงินทุนไหลออก ที่เราเคยห่วงว่า จะไหลกลับไปฟื้นฟูญี่ปุ่น ก็ยังไม่ได้ไหลออก " นางผ่องเพ็ญ กล่าว 
นางผ่องเพ็ญ กล่าวอีก จากกรณีญี่ปุ่น ต้องยอมรับว่ากระทบกับภาคส่งออกในระยะสั้นบ้าง แต่ระยะยาวเชื่อว่าจะดีต่อภาคส่งออกของไทย เพราะว่าญี่ปุ่นจะต้องนำเข้าอาหารจากไทย ส่วน เรื่องการย้ายฐานการผลิตของญี่ปุ่น ในระยะยาวก็น่าจะมีมากขึ้น และน่าจะเห็นการลงทุนโดยตรง ( FDI) ในระยะยาวดีขึ้น